  Туспуктэм: Удмуртиысь йӧскалык политикая министерстволэн пресс-службаез 17-тӥ инвожое Вотка ёросысь Пихтовка гуртын элькун Гербер ортчиз. Шулдыръяськонэ 20 сюрс пала адями пыриськиз. Со сярысь Удмуртиысь тӧролэн но кивалтэтлэн пресс-службазы ивортӥз. Удмурт празднике Беларусьысь но Шри-Ланкаысь, Москваысь но Санкт-Петербургысь, Татарстанысь, Башкортостанысь но Марий Элысь, Перм, Киров, Свердловск но мукет улосъёсысь куноос вуылӥзы Герберлэн учкетэз туэ чорыген герӟаськемын вал. Нырысьсэ «Чорыг кутылон» спорт эстафета ортчиз. Ӵошатсконэ пыриськисьёс лескаез визнан катушкае биньизы, гольык киын чорыг кутылӥзы, дротикъёс куязы. Возьвылын шудон площадкаос, пӧртэм мастер-классъёс, адӟытонъёс, фуд-кортъёс ужазы. «Куара-ланга» фестивале пыриськисьёс, коллективъёс, кырӟанъя но эктонъя «Италмас» ансамбль куараосынызы но тыпыртонъёсынызы калыкез шулдыртӥзы. Мыло-кыдо куноос «Шунды вотэс» квестэ пыриськизы, «Дэрембол» но «Бусы сюан» шудӥзы. Озьы ик уйпал но лымшор удмуртъёс куспын футбол шудонъя «БОНъёс но БЕНъёс» сямлы пӧрмем турнир радъяськиз, туэ кубокез нош ик лымшоръёс утӥзы. 2024-тӥ арын Гербер шулдыръяськонэз Шаркан ёросын ортчытыны малпало. Тодэ вайытом, 2022-тӥ арын Гербер Пичи Пурга ёросын радъяськиз, шулдыръяськонэ 15 сюрс пала адями вуылӥз. Тегъёс: Гербер праздникъёс удмуртъёс Удмуртия Воткаёрос  